देश पर मंडराने लगा कोरोना के नए वैरिएंट का खतरा! जानिए कितनी है सरकार की तैयारी
ओमिक्रॉन ( Omicron) के सब-वैरिएंट BA.2 के चलते दुनिया के कई देश काफी चिंतित हैं, इस बीच भारत में सरकार की सतर्कता को देखते हुए विशेषज्ञों का कहना है कि देश पर डेल्टाक्रॉन (Deltacron) के असर की संभावना कम है
भारत में बीते 24 घंटों में कोरोना के 2,876 नए मामले सामने आए हैं, वहीं 98 लोगों को अपनी जान गंवानी पड़ी है। केंद्रीय स्वास्थ्य मंत्रालय द्वारा बुधवार को जारी किए गए आंकड़ों के मुताबिक, देश में पिछले 24 घंटों में कुल 3,884 लोग डिस्चार्ज हुए हैं। कुल रिकवरी दर लगभग 98.72 प्रतिशत और कुल रिकवरी डेटा 4,24,50,055 तक पहुंच गया है। भारत में कोरोना के कुल सक्रीय मामले घटकर 32,811 (0.08%) पहुंच गए हैं। देश में अब अपनी जान गवाने वालों की संख्या 5,16,072 हो गई है। ICMR के मुताबिक 15 मार्च को 78,05,06,974 लोगों के सैंपल लिए गए, इनमें से 7,52,818 सैंपल की मंगलवार को जांच की गई थी। इस बीच 12 से 14 साल के बच्चों को आज से कोविड का टीका लगना शुरू हो गया है। इस आयु वर्ग के लोगों को केवल हैदराबाद स्थित बायोलॉजिकल-ई द्वारा विकसित कोर्बेवैक्स टीका लगाया जा रहा है। साथ-साथ 60 साल से अधिक आयु वाले सभी लोगों को भी बूस्टर डोज लग रही है। एक तरफ जहां दुनिया के कई देशों में कोरोना के नए मामले फिर से बढ़ने लगे हैं। ओमिक्रॉन (Omicron) के सब-वैरिएंट BA.2 के चलते चीन और यूरोप के कई देश काफी चिंतित हैं, इस बीच भारत में कोरोना के घटते मामले और सरकार की सतर्कता को देखते हुए विशेषज्ञों का कहना है कि भारत में वैक्सीनेशन के साथ-साथ रि-इन्फेक्शन, ब्रेकथ्रू इन्फेकशन और नेचुरल इन्फेक्शन के मामले भी सामने आए हैं। जिस कारण लोगों में वायरस के खिलाफ इम्युनिटी बढ़ गई है। वहीं वैक्सीनेशन में भी तेजी आई है। चीन समेत कई देशों में संक्रमण भले ही बढ़ रहा हो लेकिन भारत में अभी भी संक्रमण बढ़ने की संभावना कम है। आपको बता दें WHO ने हाल ही माना है कि दुनिया के कई देशों में डेल्टाक्रॉन (Deltacron) के मामले सामने आए हैं ।